text: Украинците не искат или не могат да изпълняват Минските договорености, заяви Путин - Bgonair
  Украинците не искат или не могат да изпълняват Минските договорености, заяви Путин
  Не могат да обяснят на народа си съществените грешки в социално-икономическата политика, смята руският президент
  19.08.2016 | 18:46 Редактор: Луиза Божинова
  Владимир Путин пристигна на визита в Крим
  Путин към Украйна: Играете опасна игра
  Руският президент Владимир Путин заяви днес, че Киев е предприел опит за диверсия в Крим заради своето нежелание или неспособност да изпълнява споразуменията от Минск.
  "Ясно е защо бе направено това - защото украинците не искат или не могат по някакви съображения да изпълняват Минските договорености", каза Путин по време на заседание с членове на руския Съвет за сигурност, което се състоя на анексирания Кримски полуостров. "И не могат да обяснят на собствения си народ съществените грешки в социално-икономическата политика", добави той.
  При откриването на съвещанието президентът на Русия подчерта, че на него ще бъдат обсъдени допълнителни мерки за гарантиране на сигурността на жителите и гостите на Крим. Владимир Путин изрази надежда, че провокационните действия от страна на Киев няма да станат негов "окончателен избор" и че у украинската страна "ще надделее здравият разум".
  "Ние не искаме да съкращаваме нашите отношения въпреки нежеланието на днешната власт в Киев да имаме пълноценни дипломатически отношения на равнище посланици", заяви Путин, цитиран от ТАСС.
  Той отбеляза, че руската страна ще създава "възможности за контакти и тяхното поддържане" и съобщи, че е назначил свой представител "по развитието на търговско-икономическите, научните и техническите връзки с Украйна".